Oct 27,2016
నష్టాల్లో ముగిసిన స్టాక్‌ మార్కెట్లు..
ముంబయి: ప్రపంచ మార్కెట్లలో బలహీన పరిణామాలతో బుధవారం దేశీయ స్టాక్‌ మార్కెట్లలో విత్త సంస్థల సూచీలు బిత్తర పోయాయి. ముఖ్యంగా యాక్సిస్‌ బ్యాంకు మొండి బాకీల దెబ్బతో భారీగా లాభాలు కోల్పోవడంతో ఈ సూచీ అత్యధికంగా 8 శాతంపైగా పతనమైంది, ఇది మార్కెట్లలో మరింత ప్రలికూలతను పెంచాయి. నేషనల్‌ స్టాక్‌ ఎక్సేంజీ సూచీ నిఫ్టీ 76.05 పాయింట్లు కోల్పోయి 8,615.25 పాయింట్ల వద్ద ముగిసింది. కాగా బీఎస్‌ఈ సూచీ సెన్సెక్స్‌ 254.91 పాయింట్లు పతనమై 27,836.51 పాయింట్ల వద్ద ముగిసింది. కాగా మిడ్‌క్యాప్‌ 0.7 శాతం, స్మాల్‌క్యాప్‌ సూచీలు 0.7 శాతం చొప్పున తగ్గాయి. మొత్తంగా మదుపర్ల మద్దతు కరువై 1586 స్టాక్స్‌ ప్రతికూలతను ఎదుర్కోగా మరోవైపు 1184 స్టాక్స్‌ లాభాల్లో నమోదయ్యాయి. బీఎస్‌ఈలో రంగాల వారిగా బ్యాంకింగ్‌ సూచీ అత్యధికంగా 1.89 శాతం నష్టపోయింది. లోహ సూచీ 1.37 శాతం, మౌలిక వసతులు 1.18 శాతం, వైద్య సూచీ 1.12 శాతం చొప్పున తగ్గాయి. మరోవైపు కన్సూమర్‌ డ్యూరెబుల్స్‌ 0.39 శాతం రాణించింది. సెన్సెక్స్‌లో యాక్సిస్‌ బ్యాంకు 8.04 శాతం, టాటా మోటార్స్‌ 4.01 శాతం, ఐసీఐసీఐ బ్యాంకు 3.65 శాతం, అదాని పోర్ట్సు 2.43 శాతం చొప్పున అధిక నష్టాలు చవి చూసిన వాటిలో ముందు వరుసలో ఉన్నాయి. మరోవైపు భారతీ ఎయిర్‌టెల్‌ 2.25 శాతం, హీరో మోటో కార్ప్‌ 1.92 శాతం, మారుతి సుజుకీ 1.56 శాతం, డాక్టర్‌ రెడ్డీస్‌ 1.34 శాతం, హెచ్‌యూఎల్‌ 1.29 శాతం చొప్పున అధిక లాభాలు సాధించిన వాటిలో ముందు వరుసలో ఉన్నాయి. విత్త సూచీల్లో యాక్సిస్‌ బ్యాంకు, ఐసీఐసీఐ బ్యాంకులతో పాటు కొటాక్‌ మహీంద్రా బ్యాంకు 3.3 శాతం కోల్పోగా, హెచ్‌డీఫసీ స్వల్పంగా నష్టపోయింది. చమురు ధరలు, ఆసియా, అమెరికా భయాల నేపథ్యంలో యూరప్‌ మార్కెట్లు విలువ కోల్పోయాయి.
మీ స్నేహితులకు రికమెండ్ చెయ్యండి